കാണാതായ യുവതികള് രണ്ടാം ദിവസവും കാണാമറയത്ത് കൊല്ലം: സ്വകാര്യ ഫാഷന് ഡിസൈനിംഗ് സ്ഥാപനത്തിലെ വിദ്യാര്ത്ഥികളും വിവാഹിതകളുമായ രണ്ടു യുവതികളെ കാണാതായി രണ്ടു ദിവസം പിന്നിട്ടിട്ടും യാതൊരറിവുമില്ല. കുണ്ടറ പെരുമ്ബുഴ സ്വദേശിയായ 21കാരിയെയും ഉമയനല്ലൂര് വാഴപ്പള്ളി സ്വദേശിയായ 18കാരിയെയുമാണ് കഴിഞ്ഞ ശനിയാഴ്ച വൈകിട്ടു മുതല് കാണാതായത്. ഇരുവരും അടുത്ത സുഹൃത്തുക്കളാണ്. എല്ലാദിവസവും വൈകിട്ട് ആറോടെ വീട്ടിലെത്തുമായിരുന്ന ഇവര് ശനിയാഴ്ച ഏറെ വൈകിയും എത്താതിരുന്നതിനെ തുടര്ന്നാണ് വീട്ടുകാര് കൊട്ടിയം പൊലീസില് പരാതി നല്കിയത്. ഉടന് തന്നെ പൊലീസ് അന്വേഷണവും ആരംഭിച്ചു. ഇവരെ സ്ഥിരമായി വിളിച്ചവരുടെയും സമൂഹമാദ്ധ്യമങ്ങളില് സന്ദേശം അയച്ചവരുടെയും ഫോണ് നമ്ബരുകള് സൈബര് സെല്ലിന്റെ സഹായത്തോടെ പൊലീസ് കണ്ടെത്തിയിട്ടുണ്ട്. ആല്ബം, സീരിയല്, സിനിമ മേഖലകളില് അവസരങ്ങള് നല്കാമെന്നും മറ്റും പറഞ്ഞ് ചിലര് ഫോട്ടോഷൂട്ട് നടത്തിയതായും ഒട്ടേറെ ചിത്രങ്ങള് ഇന്സ്റ്റാഗ്രാമില് യുവതികള് പോസ്റ്റ് ചെയ്തിട്ടുള്ളതായും കണ്ടെത്തി. പലരുമായും ഇവര് ചാറ്റ് ചെയ്യാറുണ്ടെന്നും പൊലീസ് പറയുന്നു. ഫോട്ടോ ഷൂട്ടിന്റെ പേരില് പെണ്കുട്ടികളെ കെണിയിലാക്കുന്ന സംഘങ്ങളെപ്പറ്റി പൊലീസിന് നേരത്തെ പരാതികള് ലഭിച്ചിട്ടുണ്ട്. കാണാതായ യുവതികള് ഇവരുടെ വലയില് വീണിട്ടുണ്ടോ എന്നതിനെക്കുറിച്ചും പൊലീസ് അന്വേഷിക്കുന്നുണ്ട്. ഇടയ്ക്ക് മൊബൈല് ഓണാക്കിയപ്പോള് തിരുവനന്തപുരം കാപ്പില് ഭാഗമാണ് ലൊക്കേഷന് കാണിച്ചതെന്ന് പൊലീസ് പറഞ്ഞു.